
		
			[image: Cover of PEPPERKAKEBAKERIET by Laurie Gilmore]
		

	
		
			Pepperkakebakeriet

			Dream Harbor-serien 
bok 5

			Laurie Gilmore

			[image: ]

			Originalens tittel: The Gingerbread Bakery

			Første gang utgitt av HarperCollinsPublishers 2025
Copyright © Laurie Gilmore 2025

			Norsk utgave © Gursli Berg Forlag 2025
www.gursliberg.no 

			Oversatt av Øyvind Lysebo Ekelund

			Materialet i denne utgivelsen er vernet etter åndsverkloven. 
Det er derfor ikke tillatt å kopiere, avfotografere eller på annen 
måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. Enhver

			bruk av hele eller deler av utgivelsen som innmating, eller som 
treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne. Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

			Omslagsdesign Lucy Bennett/HarperCollinsPublishers Ltd

			Omslagsillustrasjoner © Kelley McMorris/Shannon Associates 

			Kart @ Laura Hall
Tilrettelagt for ebok av eBokNorden as

			ISBN 978-82-8432-052-6 (ePub)

			ISBN 978-82-8432-051-9 (trykk)

			Til alle lesere som har forlangt å få 
Annie og Macs historie fra begynnelsen …

			Nå begynner vi!

			[image: ]

		

	
		
			Kapittel 1

			Nå

			Annie Andrews var glad i folk flest. Hun var vennlig og utadvendt, svært engasjert i alt som foregikk i Dream Harbor, gikk aldri glipp av et folkemøte, støttet det lokale næringslivet med en voldsom lojalitet og ledet komitéen for tidligere elever på Dream Harbor Highs. På high school ble hun kåret til den som var aller mest engasjert i skolen sin, og den som mest sannsynlig ville bli president. Bakeriet hennes var en avholdt institusjon i byen og hadde vunnet prisen for beste vindusutstilling tre juler på rad. Hun satt barnevakt for niesene og nevøene sine, klappet pliktoppfyllende alle hunder hun passerte på morgenturen, og hun hadde hatt samme bestevenn siden barnehagen, noe hun mente sa mye om henne som menneske. Hun var rett og slett en sann fryd.

			Men det var én person hun ikke klarte å omgås med den samme varmen. Ett menneske på denne planeten hun ikke klarte å være hyggelig mot. Først og fremst fordi hun ikke ville det. Først og fremst fordi hun hatet ham.

			Og de neste tre dagene kom hun ikke til å slippe unna ham.

			«Annie», hvisket Hazel og dultet henne i skulderen. «Nå glaner du igjen.»

			Hun glante faktisk igjen. Rett på det dumme trynet til Macaulay Sullivan. Og hun ville ha fortsatt å glane til hodet hans gikk opp i flammer hvis det ikke hadde vært for at de var på Jeanie og Logans dagen-før-dagen-brunsj. Noe som ikke engang var en greie, men Jeanie ville ha en minifeiring med bare de nærmeste før bryllupsgalskapen satte inn for fullt med prøvemiddagen i kveld. Og hvem sa nei til bruden? Ikke Annie. For Annie var en hyggelig person. I motsetning til visse andre.

			Mac blunket til henne som om han så hva hun tenkte.

			«Jeg protesterer», erklærte hun og avbrøt Logans veldig korte og røffe takketale til brudesvennene. Gjengen var for øyeblikket samlet rundt et bord på Jordbærpanne­kakehuset. Dessverre var det temmelig dødt klokken 11 
akkurat denne fredagen i desember, så hele bordet hørte ordene hun egentlig ikke hadde ment å si høyt.

			Både Logan, Jeanie, Hazel, Noah, Kira og Bennett snudde seg for å se på henne. Mac flirte. Annie klarte så vidt å la være å strekke seg over bordet og kvele ham.

			«Jeg tror ikke det er denne delen du kan protestere på», påpekte Noah med et glis. Hazel stakk albuen i siden på ham, og han hylte til.

			«Synes du ikke vi burde gifte oss?» spurte Logan med rynkede bryn, som om han prøvde å løse en gåte, for hvorfor i helvete ville hun ikke at bestevennen og hans skjønne forlovede skulle love å elske hverandre for øynene til hele byen? 

			«Nei! Det er selvfølgelig ikke det jeg mener! Det var ikke … jeg … det var ikke det jeg protesterte mot.»

			«Så hva var det du protesterte mot, Annabelle?» spurte Mac, og det dumme fliret hans flirte enda mer.

			«Deg! Jeg protesterer mot deg!» Hun skrek nesten, og noen gjester ved et annet bord snudde seg i hennes retning. «Jeg protesterer mot at du er en del av bryllupsgjengen», sa hun, senket stemmen og lente seg over bordet mot ham mens hun så vidt unngikk den klissete tallerkenen sin. «Jeg vet ikke hvordan du klarte å snike deg med her. Du var aldri venner med Logan. Du mobbet ham.»

			Mac løftet hendene avvergende. «For det første», sa han, «så mobbet jeg ham ikke. Litt godmodig erting, kanskje.»

			«Du kalte ham Old MacDonald i hele andre klasse! Du sang ‘hia, hia, ho’ hver gang du gikk forbi!»

			Mac ristet på hodet. «Hvordan klarer du å huske alt det tullet der, Annie? Har du en liten notisbok der du skriver ned alle feil jeg noensinne har begått?»

			Annie fnøs. «Å, du ville ha elsket at jeg var så opptatt av hva du driver med!»

			«Det virker faktisk som om du er det.»

			«Ha! Jeg gir fullstendig blaffen i deg, Macaulay. Jeg skjønner bare ikke hvorfor du er her … Au! Haze, hvorfor stikker du meg med de spisse albuene dine … Å ja.» Annie oppdaget at Jeanie så mot henne med tårer i øynene. Skitt. Hun hadde fått bruden til å gråte. 

			«Skal det være sånn som dette hele helgen? Jeg vil bare at alle skal ha det hyggelig.» Jeanie snufset, og Logan så ut som om han faktisk vurderte å kvele Annie hvis hun ikke ordnet opp i dette med det samme.

			«Nei, nei, nei. Vi skal oppføre oss ordentlig. Ikke sant, Mac?»

			«Jepp. Topp oppførsel. Lover.» Han gjorde kors på halsen.

			Annie bet i seg alt hun ville si om hvor verdiløse Macs løfter var. Men vennene hennes ante fortsatt ikke hvorfor hun hatet Mac sånn, og hun hadde på ingen måte tenkt å fortelle dem det. Dessuten hadde hun nettopp lovet Jeanie å oppføre seg som det voksne mennesket hun var. Og løftene hennes betydde noe.

			Hun klarte å holde ut i noen dager. Hun klarte å motstå trangen til å ta strupetak på mannen overfor henne i syttito små timer. For sine beste venners skyld skulle hun holde ut. Logan hadde vært som en bror for henne siden de var fem år. De to og Hazel var uatskillelige. Og Annie var blitt like glad i Jeanie. Hun ville ikke ødelegge bryllupshelgen hennes.

			«Jeg mener det, Jeanie. Jeg beklager. Fra nå av skal jeg holde alle Mac-relaterte kommentarer inni hodet.»

			Hele bordet, inkludert Mac, så skeptiske ut.

			«Lover! Jeg skal legge alle personlige følelser til side hele helgen.»

			Bennett lente seg mot Kira og hvisket: «Vet vi hvorfor hun har så sterke personlige følelser?»

			Kira trakk på skuldrene. «Komplisert historie?» hvisket hun tilbake.

			«Ikke komplisert», blandet Annie seg inn. «Det finnes ingen historie mellom oss i det hele tatt.»

			Mac rykket til, og noe som lignet sorg eller anger flakket i øynene hans. Men Annie dvelte ikke ved det. Det kunne hun ikke. Ikke med mindre hun ønsket å gå fra forstanden. Hun presset frem et smil og snudde seg mot Jeanie igjen.

			«Ingenting er komplisert. Faktisk er det såre enkelt. To mennesker som vi alle er veldig glad i, skal gifte seg. Og vi …» Annie gjorde en håndbevegelse mot vennene rundt bordet. «… skal sørge for at det blir den beste bryllupshelgen noensinne.»

			«Bra», sa Logan. «For Mac er her som en av mine brudesvenner. Noen av oss har lagt andreklasse bak oss.»

			Annie ble kvalm av alle ordene hun svelget, men hun gjorde det. For vennenes skyld. Av hensyn til dette bryllupet ville hun ikke innrømme at det dreide seg om noe langt mer alvorlig enn andreklasse for henne. «Selvsagt», sa hun i stedet. «Du og Mac er venner. Jeg skjønner det.» Hun hevet plastglasset med appelsinjuice, og alle stemte i.

			«Skål for Logan og Jeanie.»

			«Skål!»

			Alle skålte med plastglassene, og Annie var lettet over å se at smilet var tilbake i Jeanies ansikt, og at Logan så litt mindre morderisk ut. Puh. Bryllupskrise nummer én avverget. Jo da, det var hun selv som hadde startet den, men hun hadde i det minste fikset den også.

			Det var i hvert fall ikke takket være Mac.

			Blikket flakket tilbake over bordet, der han satt og lo sammen med Bennett og Kira. Det gjorde ikke saken bedre at han fremdeles var like rasende kjekk som han hadde vært på high school. Ikke at hun ville ha innrømmet det den gangen.

			Hun hadde aldri vært venner med Mac. De hadde aldri passet sammen.

			Det var nøyaktig det hun hadde sagt til ham for elleve år siden.

			Men Mac hadde aldri vært flink til å lytte.

		

	
		
			Kapittel 2

			Da

			Mac vandret formålsløst rundt mellom bodene på julemarkedet i Dream Harbor. Det var en knapp måned til jul, og han trengte en gave til moren. En fin gave. Og han kunne like godt kjøpe den her. Markedet ble satt opp hvert år etter julegrantenningen, men Mac hadde ikke vært der siden han var liten.

			Han var fast bestemt på å gi henne en ordentlig gave i år. Som nittenåring tenkte han at han ikke lenger kunne slippe unna med elendige, hjemmelagde gaver. Selv om moren fortsatt insisterte på å henge opp den vaklevorne reinsdyrpynten han hadde laget til henne i barnehagen, og antagelig ville gjøre det samme hvis han laget en like deformert reinsdyrpynt til henne nå. Det var på tide at han tok seg sammen på gavefronten.

			Dessverre så det ut til at formålsløs vandring var det eneste han drev med for tiden. Seks måneder etter high school gikk han fortsatt omkring her i denne dumme byen, bodde fortsatt på gutterommet, hadde fortsatt ikke noen plan for fremtiden. Eller en plan for neste uke engang. Mac var på villspor.

			Han stoppet ved boden til Pumpkin Spice-kafeen og ble møtt med et stort smil av Dot, som eide kafeen.

			«Hallo, Macaulay. God jul.»

			Det var svært få mennesker som kunne slippe unna med å bruke hele det objektivt sett forferdelige navnet hans. Og Dot var et av dem. Hun hadde alltid vært snill mot ham, selv når han ikke fortjente det.

			«Hei, Dot.»

			«Hva vil du ha?» spurte hun mens de enorme bjelleøredobbene hennes klirret lystig i takt med hodebevegelsene.

			«Kanskje varm sjokolade?»

			«Ekstra marshmallows?»

			«Gjerne.»

			Så snart hun rakte ham den røde ta-med-koppen som fløt over av marshmallows og hadde en sukkertøystang hektet på siden, følte han seg helt absurd. Dette var en barnedrikk. Og Mac prøvde desperat å finne ut hvordan han skulle være en voksen mann.

			Dessverre var det veldig vanskelig å føle seg voksen når moren din fremdeles vasket klærne dine.

			Han måtte flytte ut. Flytte bort. Han følte seg stadig mer kvalt av denne byen og alle de forutinntatte forestillingene om ham.

			«Takk, Dot», mumlet han og tok den latterlige drikken med seg. Plutselig kjente han seg takknemlig for at alle vennene hans var reist bort for å studere og ikke så ham bære rundt på denne sukkerbomben.

			Han tok en slurk, og den smakte nydelig. Det var i det hele tatt vanskelig å være nedfor med en stor kopp sjokolade i hendene.

			Mac ruslet videre rundt på markedet, og stoppet nå og da opp ved en brukskunstbod i et forsøk på å finne den perfekte gaven. Det var ikke en helt uselvisk handling. Han håpet at en omtenksom gave ville gjøre det lettere å fortelle foreldrene om den nye planen. Eller, det var ikke egentlig en plan, mer et generelt innfall. En idé om å rusle rundt et annet sted enn i Dream Harbor. En halvferdig tanke om å kjøre tvers over kontinentet for å finne ut hva i helvete han skulle gjøre med livet sitt. Flere måneder alene i en bil kunne kanskje hjelpe ham med det.

			Et kjent ansikt fanget oppmerksomheten hans.

			Annabelle Andrews pleide å sitte foran ham i femte time, når de hadde økonomi. Nærmere bestemt gjorde hun det i fjor, før de begge ble ferdige på skolen. Han hadde brukt mye av året på å motstå trangen til å dra henne i den glatte hestehalen, og bare av og til stakk han henne i ryggen med viskelæret på blyanten for å spørre hvilken oppgave de skulle levere. Hun hadde alltid svart med et oppgitt sukk, som om han skuffet henne på alle måter.

			Han hadde gått på samme skole som Annie siden de var fem år, og hun hadde aldri likt ham, så i rettferdighetens navn hadde han heller aldri likt henne. Hun var en klassisk streber, en sånn som nærmest tryglet læreren om hjelp til å få enda bedre karakterer, mens han selv foretrakk å prestere akkurat godt nok til å bestå. Bortsett fra på lacrossebanen. Der ga han gjerne alt han hadde. Ikke at Annabelle Andrews brydde seg om idrett. Eller de som drev med det.

			Ikke at han brydde seg om hva hun brydde seg om heller.

			Og her var hun, fremdeles i byen, akkurat som ham. Interessant.

			Hun satt ved et bord med en plakat foran der det sto Annies bakervarer. På bordet lå et utvalg julekaker innpakket i julecellofan. Mac ventet mens et eldre par plukket ut noen småkaker og betalte en smilende Annie. Smilet forsvant da hun så ham stå der.

			«Annabelle», sa han og senket hodet anerkjennende.

			«Det er Annie, og det vet du. Hva gjør du her?»

			Han trakk på skuldrene og ønsket at han hadde kastet den dumme sjokoladen med marshmallows før dette møtet. «Handler. Hva gjør du her? Jeg trodde du gikk på Harvard eller noe sånt.»

			Annie rynket pannen. «Dette er ikke en ungdomsfilm der alle ender opp på et prestisjeuniversitet. Vi er seks barn. Tror du virkelig foreldrene mine har råd til å sende meg til Harvard?» Hun himlet med øynene som om han var en idiot – en av de mange vanene som ikke overraskende bidro til at han ikke likte henne noe særlig.

			«Min feil», utbrøt han. «Jeg hadde bare ikke forventet å se deg drive et kakeutsalg etter alle ekstraleksene du gjorde i økonomi.»

			Annie klasket hendene i bordet og lente seg fremover. En svak rødme hadde jobbet seg oppover de bleke kinnene hennes på en måte Mac valgte å ikke finne tiltrekkende.

			«Dette kakeutsalget er starten på den nye forretningen min. Foreløpig tar jeg timer i økonomi på den lokale høyskolen og selger småkaker fra en nettbutikk. Men gi det noen år, så får du se. Jeg kommer til å eie en svært vellykket liten bedrift.»

			Han tvilte ikke et sekund, men det ville han ikke innrømme.

			«Jøss, du har visst alt på stell.»

			«Det har jeg faktisk», sa hun med et selvtilfreds smil. «Og hva med deg? Henger du bare rundt i Dream Harbor og lar moren din lage mat og gjøre rent for deg?»

			Han fnøs som om det var absurd, selv om det var hundre prosent sant.

			«Faktisk drar jeg herfra etter ferien.»

			«Er det sant?»

			«Jepp. Tvers over landet.» Den halvhjertede planen han hadde brygget på i hodet, ble spikret så snart han sa ordene høyt.

			«For å gjøre hva?»

			«Det handler om reisen, ikke målet», sa han, og angret øyeblikkelig på hvor motbydelig det hørtes ut.

			Annie hevet øyenbrynene, men overraskende nok kommenterte hun ikke svadasvaret.

			«Skal du kjøpe noen kaker, eller hva?»

			«Eh … ja. Jeg tar noen av pepperkakene.»

			Annie ga ham et oppriktig smil, og i et øyeblikk følte han at han ikke fikk puste.

			«Det er spesialiteten min», sa hun og rakte ham den lille posen. «Prøv en.»

			Hun ventet mens han åpnet pakken og tok ut en liten pepperkakemann med ansiktstrekk og knapper av melisglasur. Mac bet hodet av ham.

			Det var muligens den beste småkaken han noen gang hadde smakt. Krydret og søt og akkurat passe sprø.

			«For svarte, Annie. Den er skikkelig digg.»

			Hun strålte, og han holdt på å sette pepperkaken i halsen. I tretten år hadde hun sett på ham som om han i beste fall var til bry og i verste fall en fiende, og nå smilte hun til ham. Det var mildt sagt forvirrende. Og det var nok derfor han sa det neste han sa.

			«Vi burde henge litt etterpå.»

			Annies smil forsvant, og hun fikk en forvirret rynke i pannen. «Vi har aldri hengt sammen.»

			Han trakk på skuldrene og forsøkte å virke avslappet, selv om hjertet banket alarmerende fort, som om han brydde seg om hvorvidt Annie ville henge med ham.

			«Jeg vet det, men ingen har kommet hjem på juleferie ennå. Vi kan like godt holde hverandre med selskap, ikke sant?» Herregud, han håpet at det ikke hørtes så desperat ut som han plutselig følte seg.

			Annies lepper vred seg til siden mens hun vurderte tilbudet hans. «Hm, Logan er på cruise med besteforeldrene, og Hazel er ikke tilbake fra semesteret i utlandet ennå … så jeg antar vi kunne … finne på noe …» Hun virket like forvirret over forslaget hans som han var selv, men han kunne ikke snu nå.

			«Flott, la oss møtes på dineren klokken åtte.»

			Annie rynket litt på pannen, men endte med å godta tilbudet. «Ja vel, greit. Dineren klokken åtte.»

			«Perfekt. Vi ses da, Annabelle.»

			«Ikke kall meg det!» ropte hun etter ham mens han gikk av gårde. Han vinket over skulderen og skrittet videre før hun rakk å trekke tilbake avtalen om å møte ham senere.

			For plutselig var han veldig ivrig etter å henge med jenta han alltid hadde trodd han ikke likte.

		

	
		
			Kapittel 3

			Nå

			Middagen kvelden før bryllupet var en større begivenhet enn Mac så for seg. Han hadde overlatt puben i Ambers kyndige hender for kvelden, og da han dukket opp på juletrefarmen gjorde en nervøs Logan seg akkurat klar til å gå opp midtgangen de hadde satt opp i den nyrenoverte låven.

			«Her er han», sa Noah og ga Mac et hjertelig klapp på skulderen idet han sluttet seg til gruppen av brudesvenner.

			«Beklager at jeg er sent ute.» Mac kastet jakken over nærmeste stol.

			«Det går bra», sa Logan. «De holder fortsatt på å finne ut av ting der borte.» Han nikket mot Jeanie som sto litt unna, omringet av brudepikene, som alle snakket ivrig om tidsplan, musikk og rekkefølgen de skulle gå i.

			Annie oppdaget at han så på henne, og ble smal i blikket.

			Herregud, skulle hun aldri legge det bak seg? Hvor lenge måtte han angre på synder han begikk da han var nitten?

			Han blunket til henne, og hun ble rød i kinnene av sinne, før hun rev oppmerksomheten bort fra ham og rettet den mot Kira, som forklarte hvordan det ville se ut i låven på den store dagen. Den så allerede fantastisk ut, det skulle Kira ha. Bare at den hadde fått tak, var en stor forbedring, men hun hadde virkelig forvandlet hele stedet. Det var stort nok til å ha rader med hvite stoler frem mot det provisoriske alteret på den ene siden, og bord og stoler til mottagelsen på den andre.

			Det gjensto fremdeles en hel del før søndag, men det så bra ut. Hvis Mac noen gang skulle gifte seg, ville han selvfølgelig helst gjøre det på tinghuset. Etter Logans lett sykelige ansiktsuttrykk å dømme, følte han det på samme måte.

			«Gleder du deg?» spurte Mac.

			«Til å gifte meg med Jeanie? Ja. Til å stå der foran alle? Nei.»

			Mac lo. «Bare ikke si feil navn, så klarer du deg fint.»

			Logan så forskrekket på ham. «Hvorfor sier du det?»

			«Jeg bare spøkte! Det kommer til å gå bra!»

			«Du kommer til å klare deg kjempefint», skjøt Noah inn. «Du skal bare si noen få ord.»

			«Sier mannen som stakk av for å gifte seg», mumlet Logan.

			Noah gliste. «Jeg var altfor utålmodig etter at Hazel skulle bli kona mi», sa han med et skuldertrekk. «Sånn var det med den saken.»

			Det var på dette tidspunktet Mac for alvor angret på at han ikke hadde skaffet seg en date til bryllupet. Mens han tilbrakte kveldene med å selge alkohol, hadde tydeligvis alle andre han kjente, funnet seg en kjæreste.

			«Det ser ut til at jentene er klare til å begynne», sa Bennett da Kira stilte seg opp i enden av midtgangen. Hun var ikke bare eier av låven, hun var bryllupsplanlegger også. På det siste folkemøtet i byen ble det sagt at hun satset fullt og helt på å leie ut til arrangementer. Og selge juletrær en måned i året, selvfølgelig.

			«Sånn skal vi gjøre det, dere …»

			Mac fulgte ikke så nøye med på instruksene. Hvor vanskelig kunne det være? Gå opp midtgangen, stille seg ved siden av resten av brudefølget, ikke stirre på Annie, gå ned midtgangen igjen. Det var ikke en omstendelig koreografi eller noe sånt. Logan så allerede ut som om han hadde lyst til å stikke av; hvis de prøvde å få ham til å ta noen fancy trinn opp midtgangen, ville han kanskje takke for seg.

			Mac banet seg vei mellom de stort sett tomme stolene og stilte seg mellom Noah og Bennett. Noen få familiemedlemmer satt på de to første radene. Mac hilste lavt på Logans besteforeldre, Estelle og Henry.

			«Bra», sa Kira, som fremdeles oppførte seg som en mellomting mellom brudepike og bryllupsorganisator. «Nå blir det meg, Annie og Hazel. Og så, selvfølgelig, dagens stjerne, bruden.» Jeanie strålte mot Logan, og plutselig så det ut som om fyren ville ha opptrådt med et enmanns­show hvis hun ba ham om det.

			«Husk å ikke gå for fort», instruerte Kira. «Og hold blomstene deres lavt, sånn som dette.»

			Alle damene stilte seg slik Kira sto med hver sin usynlige bukett, som Mac antok ville være ekte på søndag under den virkelige vielsen.

			«Alle årene hun har vært med på morens veldedighetsarrangementer og pengeinnsamlinger har virkelig gitt resultater», hvisket Bennett.

			Det var sant. Kira visste tydeligvis hvordan hun skulle overtale folk, innrede et selskapslokale, håndtere logist­ikken rundt en stor begivenhet og gjøre det hele med et smil.

			«Hun er helt rå», sa Mac med en liten latter. «Hun har gjort litt av en innsats her inne.»

			«Ja, hun har stått på som bare det.» Stoltheten i Bennetts stemme var åpenbar. Det fikk Mac til å tenke på hvordan han ville snakket om Annies bakeri hvis hun hadde gitt ham lov til det. Hvordan han gjorde det iblant når hun ikke var i nærheten. Hun hadde hatt en rivende utvikling fra det lille bordet på julemarkedet for elleve år siden.

			«Ikke noe småprat under vielsen», irettesatte Kira og smilte flørtende til Bennett.

			«Beklager, vennen.»

			«Alt i orden. Faren til Jeanie kommer til å være her under den ordentlige vielsen, men i dag får hun gå ned alene.»

			Jeanie nikket, og damene begynte prosesjonen.

			Kira, Annie, Hazel og Jeanie, men han så bare Annie. Det var historien om livet hans i et nøtteskall siden han flyttet tilbake hit. Annie var den eneste han noensinne så.

			Annie som rynket pannen mot ham. Annie som skulte stygt på ham. Annie som stønnet og sukket og av og til, hvis han var heldig, kjeftet på ham. Og siden han var en slags masochist, ønsket han fortsatt å være i nærheten av henne.

			Han var ikke sikker på hva damene skulle ha på seg i selve bryllupet, men i dag hadde Annie på seg en kremfarget genser og mørke jeans. Det blonde håret var satt opp i den vanlige hestehalen. Hun hadde en kledelig rødme i kinnene, og de glitrende øynene avslørte at hun allerede var rørt over venninnens bryllup.

			Mac fikk ikke med seg stort av gjennomgangen av vielsen. Han var for opptatt med å tenke på en annen jul. Den ene, og eneste ene, da Annie hadde latt ham holde rundt henne. Da hun hadde smilt til ham som om han ikke var en forbannelse. Hans yndlingsjul, hvis han skulle være ærlig. Det var så patetisk at han knapt kunne innrømme det for seg selv.

			Han hadde forsøkt å glemme Annie så mange ganger, forsøkt å renske henne ut av systemet, erstatte henne med andre kvinner. Men det fungerte aldri. Ingen levde opp til minnet om henne, til minnet om den ene perfekte julen. Et minne han håpet hadde blitt blåst ut av proporsjoner i årenes løp. Men så hadde han flyttet tilbake hit og funnet ut at hun var akkurat like perfekt som han husket.

			Og det sugde.

			Det sugde at livet ikke hadde slipt bort noe av hennes glans, at hun fortsatt var like entusiastisk og varm og hardtarbeidende som hun alltid hadde vært. Hun gikk fortsatt helt og fullt opp i alt hun gjorde. Hun var fortsatt den nydelige streberen han hadde kjent for så mange år siden. Og nå satt han fast her, tvunget til å beundre henne på avstand og late som om det ikke holdt på å ta livet av ham.

			Jeanie og Logan øvde på kysset til stor glede for den lille forsamlingen, som jublet høyt nok til å bringe Mac tilbake til nåtiden. Da de skulle gå to og to ned midtgangen, havnet han selvfølgelig sammen med Annie. Han bød henne armen, og hun tok motvillig imot den.

			«Så pen du er», hvisket han i øret hennes mens de marsjerte ned midtgangen.

			«Ikke prøv deg, Mac.»

			«Annie, jeg bare …»

			«Jeg sa ikke prøv deg», snerret hun. «Jeg er emosjonell nok på grunn av dette bryllupet, så jeg trenger virkelig ikke at du roter til ting i hodet mitt, sånn som du gjorde etter trettiårsdagen til Hazel.»

			Roter til ting i hodet hennes? Ha! Det var hodet hans som var et rot. Han klarte ikke å slutte å tenke på den kvelden for over et år siden.

			«Jeg prøvde ikke å rote til noen ting.»

			De kom til den siste stolraden, og alle de andre forsvant mot bordene langs veggen der maten sto. Det var Archer som hadde laget den, og det luktet forlokkende.

			Annie snudde seg mot Mac, og det velkjente sinte blikket brente seg inn i ham.

			«Men det var det du gjorde.»

			Minnet om den kvelden var nok til å ta livet av ham. De hadde vært så nære. Hun hadde vært så nær. Ansiktet hennes bare et åndedrag fra hans, leppene hennes like ved. Hun hadde vært varm og villig i armene hans, og så hadde hun sett opp på ham, og det hadde vært som om alle grunnene til at hun hatet ham, kom veltende tilbake. Hun hadde løpt fra puben som Askepott fra det fordømte ballet.

			Han hadde åpenbart innbilt seg noe. De hadde drukket for mye den kvelden, og Annie hadde vært ute av seg fordi venninnene var i ferd med å slå seg til ro. At hun hadde latt ham komme så nær, hadde skyldtes en slags panisk desperasjon fra hennes side. Likevel hadde det vært fint så lenge det varte.

			«Beklager. Det skal ikke skje igjen. Men du er virkelig pen. Det er bare et objektivt faktum», sa han og trakk på skuldrene.

			Annie myknet litt, og det skulende blikket ble mindre skulende, og mer kunne han ikke håpe på nå for tiden.

			«Skal du ha med deg en date i bryllupet?» spurte hun og styrte samtalen bort fra deres turbulente fortid.

			«Nei, ikke denne gangen.»

			Annie så overrasket ut. «Er det sant?»

			Mac trakk på skuldrene. «Jeg glemte vel å finne en.»

			Annies milde latter var en belønning. «Ja, jeg også.»

			Nå var det Macs tur til å bli overrasket. Annie så ut til å elske å komme trekkende med nye menn for at han skulle se det, selv om han nok også gjorde seg skyldig i å ta med seg en tilfeldig date eller to på ting, bare for å slippe å være alene i hennes påsyn.

			De hadde lekt mange dumme leker opp gjennom årene.

			«Kanskje du kan spare en dans til meg», sa han.

			Annies latter var høyere denne gangen, idet hun klappet ham på skulderen. «Skjer ikke, Sullivan.»

			Hun lo fremdeles da hun gikk forbi ham og bort til buffeen. Mac ristet på hodet av sin egen dumskap.

			Det var sant at det ikke kom til å skje. På tide at han fikk det inn i den tjukke skallen sin.

